Eji nyao kpee ma mal,
Jisos kehm tahme,
jo yannge go Galili.
Á joom yannge go Judea,
tibre Jus jo sebe re bo wul-e.
Ngare nyio ona elkak ni Jus jo si nkpatahk jo woomo,
ebkabbe.
Owo abonanyehn Jisos kehm-e tongo re,
“Tahm,
wo song go Judea,
eji abatꞌtoono eba lꞌnyehn akpokosi nya a kpꞌlimi me!
Nnene limm,
no kpo behr nsol nyi á kpꞌlimi,
eji á kpꞌsebe re nne awohng awohng kahn-e.
A lꞌkehme nsol enya lim,
jo tib elna go njini.”
Jol abonanyehn fvfo joom taame tv-e.
Jisos kehm faange bo re,
“Ngare enyame ka biingi.
Ngare nyꞌnyahne li ngare anyehng anyehng.
Njini nyia,
ekv bo wahn nehme ko,
me wo,
bo kp-m koko ekv,
tibre n kpo tong bo re,
mbang nyi bo kpꞌtoono nobem.
Songen go elkak nio wahn wahn.
Me n nehme tahm elkak anv,
tibre ngare enyame ka biingi.”
Á bungu kan ano me,
á kehm sake eje go Galili.
Ngare nyi abonanyehn ma tahm go elkak,
á kehm tob tahm fvfo.
Á joom jen gbul gbul gbuul,
á jo jene mbehr mbehr.
Jus jo seb-e go elkak nio,
fere jo bahb re,
“Ye nona?”
Ellong ane bao jo bungu awꞌwa bada ne.
Bandiki jo bungu re,
“Á li nnooba nne.”
Bandiki re,
“Eꞌee,
á kpꞌnehme na ane.”
Tib eji bo jo fahl Jus,
nnene jolem,
no jo bung gbul gbul gbuul bada ne.
Elkak nio kpo kang nfung enehkeni.
Elka elka ene wo,
Jisos tahme go etahk Esowo,
song kehme eltibi.
Kehm kpoko Jus esi,
bo kehm kehme elbungu re,
“Jen ji wahnge nne noa kpꞌkahne elkahne ana nia,
jol eji á ki jꞌje nwer?”
Jisos kehm faange bo re,
“Eltibi ename ni n kpꞌtibi a,
nꞌname sang,
ni Esowo bi tum-m no ni.
Nne awohng awohng no kpꞌsebe re,
á lim mbang nyi Esowo,
á bahke kahne,
joare eltibi ename ni n kpꞌtibi lohko lohng goji Esowo,
afi n kpo bung go egama nsahm.
Nne no kpo bung go ege a nsahm,
á kpo seb ellub nꞌne.
Nne no kpꞌsebe ellub ni nne no tum-e no,
á lohko li go etingitingi,
ebꞌbi ajehng ajehng á kpimm.
Moses sang ka-n atahma?
Nne ewahne awohng awohng limm,
no kpꞌbumu atahm nyao.
Jen ji wahnge ń kpꞌsebe re wahn wul-m?”
Ane bao kehm faange re,
“A kpi ebi etohko go ega atahng.
Nne awo kpꞌsꞌseb re á wul-a?”
Jisos kehm faange bo re,
“N limi nkpokosi anyehng ana nyꞌnyehng,
jo kpo-n esi,
wahn ane kpee.
Moses tong-n re,
wahn jo yehke abon ebahne nrur.
(Lohngem re,
Moses wo ko nrur ayehke ba a nyi,
lohng goji babnso ejahre.)
Wahn kpo yehke mmon nrur efung Esabat.
Bo lꞌyehke mmon nrur efung Esabat,
eji atahm nya Moses lꞌkꞌrange,
jen ji wahnge lꞌlun ntim enyahne kp-n rake tob-m,
tib eji n limi nne eyam nob kpee go ege a ngubjing efung Esabat?
Kana jo lam alam ane ana ń kpꞌnyehne esamahr ebo.
Jo lamen elam ji nno!”